Papersnake/gushiwen huggingface dataset:
效陶潜体诗十六首
白居易（唐代）

不动者厚地，不息者高天。
无穷者日月，长在者山川。
松柏与龟者，其寿皆千年。
嗟嗟群物中，而人独不然。
早出向朝市，暮已归下泉。
形质及寿命，危脆若浮烟。
尧舜与周孔，古来称圣贤。
借问今何在，一去亦不还。
我无不死药，兀兀随化迁。
所未定知者，修短迟速间。
幸及身健日，当歌一樽前。
何必待人劝，持此自为欢。
翳翳窬月阴，沉沉连日雨。
开帘望天色，黄云暗如土。
行潦毁我墉，疾风坏我宇。
蓬莠生庭院，泥涂失场圃。
村深绝宾客，窗晦无俦侣。
尽日不下床，跳蛙时入户。
出门无所往，入室还独处。
不以酒自娱，块然与谁语。
朝饮一杯酒，冥心合元化。
兀然无所思，日高尚闲卧。
暮读一卷书，会意如嘉话。
欣然有所遇，夜深犹独坐。
又得琴上趣，安弦有余暇。
复多诗中狂，下笔不能罢。
唯兹三四事，持用度昼夜。
所以阴雨中，经旬不出舍。
始悟独往人，心安时亦过。
东家采桑妇，雨来苦愁悲。
蔟蚕北堂前，雨冷不成丝。
西家荷锄叟，雨来亦怨咨。
种豆南山下，雨多落为萁。
而我独何幸，酝酒本无期。
及此多雨日，正遇新熟时。
开瓶泻樽中，玉液黄金脂。
持玩已可悦，欢尝有余滋。
一酌发好容，再酌开愁眉。
连延四五酌，酣畅入四肢。
忽然遗我物，谁复分是非。
是时连夕雨，酩酊无所知。
人心苦颠倒，反为忧者嗤。
朝亦独醉歌，暮亦独醉睡。
未尽一壶酒，已成三独醉。
勿嫌饮太少，且喜欢易致。
一杯复两杯，多不过三四。
便得心中适，尽忘身外事。
更复强一杯，陶然遗万累。
一饮一石者，徒以多为贵。
及其酩酊时，与我亦无异。
笑谢多饮者，酒钱徒自费。
天秋无片云，地静无纤尘。
团团新晴月，林外生白轮。
忆昨阴霖天，连连三四旬。
赖逢家酝熟，不觉过朝昏。
私言雨霁后，可以罢余樽。
及对新月色，不醉亦愁人。
床头残酒榼，欲尽味弥淳。
携置南檐下，举酌自殷勤。
清光入杯杓，白露生衣巾。
乃知阴与晴，安可无此君。
我有乐府诗，成来人未闻。
今宵醉有兴，狂咏惊四邻。
独赏犹复尔，何况有交亲。
中秋三五夜，明月在前轩。
临觞忽不饮，忆我平生欢。
我有同心人，邈邈崔与钱。
我有忘形友，迢迢李与元。
或飞青云上，或落江湖间。
与我不相见，于今四五年。
我无缩地术，君非驭风仙。
安得明月下，四人来晤言。
良夜信难得，佳期杳无缘。
明月又不驻，渐下西南天。
岂无他时会，惜此清景前。
家酝饮已尽，村中无酒贳。
坐愁今夜醒，其奈秋怀何。
有客忽叩门，言语一何佳。
云是南村叟，挈榼来相过。
且喜樽不燥，安问少与多。
重阳虽已过，篱菊有残花。
欢来苦昼短，不觉夕阳斜。
老人勿遽起，且待新月华。
客去有余趣，竟夕独酣歌。
原生衣百结，颜子食一箪。
欢然乐其志，有以忘饥寒。
今我何人哉，德不及先贤。
衣食幸相属，胡为不自安。
况兹清渭曲，居处安且闲。
榆柳百余树，茅茨十数间。
寒负檐下日，热濯涧底泉。
日出犹未起，日入已复眠。
西风满村巷，清凉八月天。
但有鸡犬声，不闻车马喧。
时倾一樽酒，坐望东南山。
稚侄初学步，牵衣戏我前。
即此自可乐，庶几颜与原。
湛湛樽中酒，有功不自伐。
不伐人不知，我今代其说。
良将临大敌，前驱千万卒。
一箪投河饮，赴死心如一。
壮士磨匕首，勇愤气咆(口勃)。
一酣忘报雠，四体如无骨。
东海杀孝妇，天旱窬年月。
一酌酹其魂，通宵雨不歇。
咸阳秦狱气，冤痛结为物。
千岁不肯散，一沃亦销失。
况兹儿女恨，及彼幽忧疾。
快饮无不消，如霜得春日。
方知曲糵灵，万物无与匹。
烟霞隔悬圃，风波限瀛州。
我岂不欲往，大海路阻修。
神仙但闻说，灵药不可求。
长生无得者，举世如蜉蝣。
逝者不重回，存者难久留。
踟蹰未死间，何苦怀百忧。
念此忽内热，坐看成白头。
举杯还独饮，顾影自献酬。
心与口相约，未醉勿言休。
今朝不尽醉，知有明朝不？
不见郭门外，累累坟与丘。
月明愁杀人，黄蒿风飕飕。
死者若有知，悔不秉烛游。
吾闻浔阳郡，昔有陶徵君。
爱酒布爱名，忧醒不忧贫。
尝为彭泽令，在官才八旬。
啾然忽不乐，挂印著公门。
口吟归去来，头戴漉酒巾。
人吏留不得，直入故山云。
归来五柳下，还以酒养真。
人间荣与利，摆落如泥尘。
先生去已久，纸墨有遗文。
篇篇劝我饮，此外无所云。
我从老大来，窃慕其为人。
其他不可及，且效醉昏昏。
楚王疑忠臣，江南放屈平。
晋朝轻高士，林下弃刘伶。
一人常独醉，一人常独醒。
醒者多苦志，醉者多欢情。
欢情信独善，苦志竟何成。
兀傲瓮间卧，憔悴泽畔行。
彼忧而此乐，道理甚分明。
愿君且饮酒，勿思身后名。
有一燕赵士，言貌甚奇瑰。
日日酒家去，脱衣典数杯。
问君何落拓，云仆生草莱。
地寒命且薄，徒抱王佐才。
岂无济时策，君门乏良媒。
三献寝不报，迟迟空手回。
亦有同门生，先升青云梯。
贵贱交道绝，朱门叩不开。
及归种禾黍，三岁旱为灾。
入山烧黄白，一旦化为灰。
磋跎五十余，生世苦不谐。
处处去不得，却归酒中来。
南巷有贵人，高盖驷马车。
我问何所苦，四十垂白须。
答云君不知，位重多忧虞。
北里有寒士，瓮牖绳为枢。
出扶桑枣杖，入卧蜗牛庐。
散贱无忧患，心安体亦舒。
东邻有富翁，藏货遍五都。
东京收粟帛，西市鬻金珠。
朝营暮计算，昼夜不安居。
西舍有贫者，匹妇配匹夫。
布裙行赁舂，短褐坐佣书。
以此求口食，一饱欣有余。
贵贱与贫富，高下虽有殊。
忧乐与利害，彼此不相窬。
是以达人观，万化同一途。
但未知生死，胜负两何如。
迟疑未知间，且以酒为娱。
济水澄而洁，河水浑而黄。
交流列四渎，清浊不相伤。
太公战牧野，伯夷饿首阳。
同时号贤圣，进退不相妨。
谓天不爱民，胡为生稻粱。
谓天果爱民，胡为生豺狼。
谓神福善人，孔圣竟栖遑。
谓神祸淫人，暴秦终霸王。
颜回与黄宪，何辜早夭亡。
蝮蛇与鸩鸟，何得寿延长。
物理不可测，神道亦难量。
举头仰问天，天色但苍苍。
唯当多种黍，日醉手中觞。
题一天秋月诗卷为侯少府作 其三
胡奎（元代）

一天月照凤凰城，钟鼓迟迟报五更。候吏不来公馆静，此时看得最分明。
山蝉
张九成（宋代）

浴罢风来玉宇凉，山蝉吟咏送斜阳。
长缫独茧来还去，九折升车短更长。
窈眇笙箫云汉冷，凄清风露月华香。
看君定是神仙侣，且择高枝深处藏。
送曾子固倅越得燕字
苏轼（宋代）

醉翁门下士，杂遝难为贤。
曾子独超轶，孤芳陋群妍。
昔従南方来，与翁两联翩。
翁今自憔悴，子去亦宜然。
贾谊穷适楚，乐生老思燕。
那因江鲙美，遽厌天庖膻。
但苦世论隘，聒耳如蜩蝉。
安得万顷池，养此横海鳣。
双鱼花
朱翌（宋代）

物生本不同，所贵以形似。
如何小草间，或作潜渊类。
宛然花叶分，有此尾鬣备。
如以柳贯腮，十百共一蒂。
可肩比目鳞，与世为上瑞。
稽首蓬莱宫，原附花鸟使。
初夏骤烝借阴庭树
郭之奇（明代）

积晦徐开晓象逢，初离复睹继明杠。新炎猛锐旋烝户，馀湿仓浪久冒窗。

庭树风来龙送影，前山云过马摇鬃。青春不肯人间住，愁对閒啼鸟一双。
题耿氏温凊堂
上官均（宋代）

远山终日自清辉，缥渺乔林野气微。秋菊已开陶令径，春风好舞老莱衣。

溪头钓艇资閒兴，松下归禽伴息机。吟倚醉登堪自慰，不须怅望白云飞。
黄鹂绕碧树
陈洵（清代）

桑绿黄鹂翳，春簧叶底，好音时度。户闭烟塘，对清阴送日，离群难赋。

锦笺纵有，暗飘尽、年华风雨。都拚与、镜里流尘自转，欢期何许。

草色危亭又暮。尽闲愁、未关游误。想人世、更谁非寓客，谁是吾土。

便把去来细念，算只有、情如故。看看又惹相思，到门鸥鹭。
题巽亭
韩维（宋代）

薄阴散秋曦，爽气来孟月。
慨然登兹亭，嘉观非远涉。
径幽出深竹，栈峻跻危堞。
身腾尘境外，心与空界接。
前临潩波泛，却视隗峰列。
来远得清飚，洒迥想飞雪。
君家兄弟贤，问学继先业。
横经咨老师，置醴延大台。
方从贤者乐，岂为游子设。
诗人亦有言，佻达在城阙。
送范才元
李处权（宋代）

古云七尺躯，不及一尺面。纷纷阅人久，过眼今乃见。

吾弟外门阅，籍甚东周彦。澜翻倒三峡，浩博横万卷。

不减王夷甫，似是曹子建。抱负三十年，始遇相君荐。

声名彻当宁，赐对金銮殿。乃不留石渠，颇动荐绅叹。

大藩须按察，此事君亦漫。遥知闭斋阁，幽讨在几案。

岁月局上消，山水琴中玩。官池本不浑，慎勿惊鱼乱。

明年麦秋残，荔子承清宴。即席洒椽笔，可酢风味献。

归来佐中与，密勿膺帝眷。不忍话艰难，江淮尚酣战。

乃翁月旦评，饱学富文翰。当年蒙赏音，好我置华馔。

侑觞出歌舞，色温微笑粲。回头隔生死，拊事脸必泫。

而今百无堪，老大足忧患。读书秪自误，株愚不知变。

平生一丘壑，竞此岂其慢。正可卷而怀，安于素贫贱。

故乡无巢归，客子斗身健。功名要晚就，婚嫁须早办。

浮萍偶相值，怅此临岐饯。更待南雁回，书来警衰愞。
自述
雍陶（唐代）

万事谁能问，一名犹未知。
贫当多累日，闲过少年时。
灯下和愁睡，花前带酒悲。
无谋常委命，转觉命堪疑。
尤溪县之南李花千树无一杂木春时尝饮其中酒
朱槔（宋代）

见说小轩久，无人唤我来。
直如春力快，故遣客怀开。
玉立花千树，霞翻酒一杯。
江陵二月尾，襟韵信难陪。
赠惠门端师
王庭圭（宋代）

劫火燋乡邑，烟尘何处逃。云藏佛世界，门背古亭皋。

径隐花木静，山深人物高。老师具眼目，法力辟兵刀。
书况
陆游（宋代）

自从请老镜湖滨，万事不关林下人。
鸦去鸦归还过日，花开花下又经春。
官微也过千重浪，身在依然一幅巾。
晨突有烟吾事了，浊醪不复恼比邻。
钗头凤 春思
张可久（元代）

红云岛。黄鹂晓。关情又是春归了。愁如织。娇无力。恨花填曲，怨感吹笛。惜惜。
六言颂六首赠安国觉老 其五
李纲（宋代）

信口长吟短咏，落笔春蚓秋蛇。万法无心契合，丝毫拟议即差。
梁源异松图行为台州赵别驾作
林宪（宋代）

座中忽觉林樾幽，怪松堕前惊两眸。
孤根蟠错涌鳞鬣，百干奋跃纷戈矛。
千岁之柯海波卷，十亩之阴风霭浮。
上云变幻舞鸾鹄，下风哮吼搏蛟虬。
影入月窟兔缩距，声撼水府鲸掉头。
初夏花黄醍醐结，四时芽茁绀绿抽。
嘘晴噀雨莽奇怪，摇山荡海寒飕飕。
天开地避何日种，阴惨阳舒谩神搜。
乡闾讽诵喜辄应，僧伽护爱诃不休。
得非孔明庙前铜柯柏，元气淋淳锺此夫焉瘦。
得非道者庵边隔世植万本，伦魁飞来排斡予交樛。
安得此松据此地，轮囷傲蹇无侣俦。
我尝两赋罗汉树，诗人许我不但杨与尤。
一在天台匿峰岭顶，芘覆方广之寺瀑布流。
一与郡治参云亭对峙，白猿啼蹶忽惊紫凤留。
因知三台气忠厚，何但当代人材优。
至於树木亦豪伟，岁寒动足光林丘。
问诸故老考初始，或云五季方栽培。
黄宋恶迹寺傍庙，野僧无知但包羞。
又云道人梁君隐唐末，建立鼎灶结茅深岩陬。
与二道伴王与白，赤铅紫汞火候卦气周。
千日丹成各升举，舍庵为寺答应求。
后人诞谩附名号，妄踪狂躅何悠悠。
当时丹气蒸山一乡植物茂，丹液入根独此偃盖稠。
势蟠形踞抱龙虎，梢圆叶厚缀球旒。
芘民曾却折额虎，供桃时下青茸猴。
四百余年颇灵异，图经不载记不收。
贤哉赵公眼高远，褒贬万态如春秋。
一见指呼韦偃辈，咄嗟而办造化侔。
竭囊底智老我语，搜搅造化正恐神鬼愁。
颂古四首
释道昌（宋代）

光非照境境非存，光境俱忘复是痕，
百鸟不来春已老，落华流水绕江村。
种桃歌
白居易（唐代）

食桃种其核，一年核生芽。二年长枝叶，三年桃有花。

忆昨五六岁，灼灼盛芬华。迨兹八九载，有减而无加。

去春已稀少，今春渐无多。明年后年后，芳意当如何。

命酒树下饮，停杯拾馀葩。因桃忽自感，悲吒成狂歌。
和刘英臣见寄二绝句 其二
王庭圭（宋代）

胸吞云梦欲八九，日诵古书常数千。撑拄枯肠只堪睡，从君嘲我腹便便。
赠河东虞押衙二首
许浑（唐代）

长剑高歌换素衣，君恩未报不言归。
旧精鸟篆谙书体，新授龙韬识战机。
万里往来征马瘦，十年离别故人稀。
生平志气何人见，空上西楼望落晖。

吴门风水各萍流，月满花开懒独游。
万里山川分晓梦，四邻歌管送春愁。
昔年顾我长青眼，今日逢君尽白头。
莫向尊前更惆怅，古来投笔尽封侯。
玉楼春
柳永（宋代）

阆风歧路连银阙，
曾许金桃容易窃。
乌龙未睡定惊猜，
鹦鹉能言防漏泄。
匆匆纵得邻香雪，
窗隔残烟帘映月。
别来也拟不思量，
争奈余香犹未歇。
招隐诗
王康琚（魏晋）

登山招隐士，褰裳蹑遗踪。华条当圜室，翠叶代绮窗。
辰州立春
莫友芝（清代）

彩胜云翘映碧汀，春声残岁讶先听。风萦腊雪披仍怯，山抹晴霞睡渐醒。

独老客颜浑自厌，前途化鸟基相形。伏波营畔扬舲晚，愁对生盘细菜青。
书县丞旧厅
姚合（唐代）

宫殿半山上，人家向下居。古厅眠易魇，老吏语多虚。

雨水浇荒竹，溪沙拥废渠。圣朝收外府，皆是九天除。
偶书警俗
王迈（宋代）

大雅吾无望古人，有常犹愈翟公门。
贪荣但可骄妻妾，死义方公托子孙。
董生鸡哺宁求报，元了雉媒莫少恩。
俗物茫茫随野马，英雄千载赤心存。
古意
常建（唐代）

牧马古道傍，道傍多古墓。
萧条愁杀人，蝉鸣白杨树。
回头望京邑，合沓生尘雾。
富贵安可常，归来保贞素。
九曲櫂歌十首
白玉蟾（宋代）

仙掌峰前仙子家，客来活火煮新茶。
主人摇指青烟里，瀑布悬崖剪雪花。
春归
孟淑卿（明代）

落尽棠梨水拍堤，凄凄芳草望中迷。
无情最是枝头鸟，不管人愁只顾啼。
重九日法轮庵次凤山韵
胡仲弓（宋代）

竟日延荒寺，秋声不可歌。
磬中闻午至，石上见寒过。
野鸟心常肃，孤僧鬓已皤。
欲归情不尽，门外夕阳多。
湘口馆潇湘二水所会
柳宗元（唐代）

九疑浚倾奔，临源委萦回。
会合属空旷，泓澄停风雷。
高馆轩霞表，危楼临山隈。
兹辰始澄霁，纤云尽褰开。
天秋日正中，水碧无尘埃。
杳杳渔父吟，叫叫羁鸿哀。
境胜岂不豫，虑分固难裁。
升高欲自舒，弥使远念来。
归流驶且广，泛舟绝沿洄。
定风波 其二 宿州行馆再得艾生书却寄
周之琦（清代）

瘴云阴、卯饮杯停，骊歌柳岸催发。冷落孤踪，凄迷影事，梦杳庄生蝶。

庾楼风，皖江楫。带水盈盈限秦越。情切。到而今翻羡，羁禽天末。

翠笺半摺。向邮亭、两度音徽接。正相思，吟苦来鸿片羽，飘堕空廊叶。

妙香凝，古欢结。洛诵兰言总心折。行箧。一编常对、澄怀秋月。
遣兴
吴则礼（宋代）

放船秋正佳，日落雁噭初。
晨炊傥无米，宁寻谢胡奴。
督邮端可挥，从事良欲呼。
大是陶渊明，且还读吾书。
元献晏公挽辞三首 其一
王安石（宋代）

文章晋康乐，经术汉公孙。旧秩疑丞贵，前功保傅尊。

传呼犹在耳，会哭已填门。萧瑟城南路，鸣笳上九原。
香奁八咏 其六 云窗秋梦
钱抠（元代）

桂花香冷夜沈沈，睡熟银屏小凤衾。杳杳不辞湘水远，悠悠直过楚云深。

红椒树底鸳鸯比，黄叶风前蟋蟀吟。预报砧声莫惊觉，暂容摅尽别离心。
田园乐七首·其一
王维（唐代）

厌见千门万户，经过北里南邻。
官府鸣珂有底，崆峒散发何人。
送陈司训奔丧还严州
王慎中（明代）

摇摇心曲似旌悬，望市过城益黯然。力尽重趼行岭外，眼摧双涕洒江边。

猿啼于越千峰雨，星带严滩独夜船。旧日门人来卒业，经中应废蓼莪篇。
偈颂十一首 其十
释了演（宋代）

即心即拂，千山万水。非心非佛，草窠里辊。向上一路千圣，不传热椀鸣声。

三边若得浑无事，四海何愁不太平。
四明山诗 潺湲洞
陆龟蒙（唐代）

石浅洞门深，潺潺万古音。似吹双羽管，如奏落霞琴。

倒穴漂龙沫，穿松溅鹤襟。何人乘月弄，应作上清吟。
老去
姜特立（宋代）

老去光阴日日悭，更无大药驻朱颜。
近来学得长生诀，十二时中总放閒。
赠隐居
饶节（宋代）

竟体芳兰君可人，一轩风月澹无邻。丝麻十亩他年老，文史三冬上世贫。

浑浑淄渑空自辨，眈眈狼虎谩相亲。了然道眼都无许，祇有莺花满意春。
东协济祠
陈岩（宋代）

新祠金碧照林丘，十五年前认昔游。
月桂山茶分左右，满庭花事客春秋。
周郎桥
马之纯（宋代）

周郎可是世英豪，谈笑功成乃不劳。
尔大阿瞒犹似此，兹时小不空应逃。
双鞬锦领纷相逐，白羽青丝各自操。
料得军行争看此，霜天健鹘已辞絛。
郊庙朝会歌辞绍熙元年恭上寿星圣皇太后至尊
佚名（隋代）

天祐皇家，庆集重闱。
福兮扬名，册兮流微。
金支秀华，盛容祲威。
昭我近弼，相礼不过。
训蒙绝句 君子去仁
朱熹（宋代）

谁云贫贱人难处，只为重轻权倒持。钓渭耕莘皆往辙，圣贤不法我何归。
句 其一
王安中（宋代）

凤鞋微露绣帮相。
题养正图六十首 其五十七 论字知非
弘历（清代）

谕德谕以德，顾名当思义。所系在宗社，讵必工文字。

子明信良规，士逊能触类。
庚辰春疥西峰壁
赵时韶（宋代）

山中亦有薇堪采，海上那无节可持。
野老不知人事改，相逢犹话旧年时。
驻跸华下同年司封员外从翁许共游西溪久违前契戏成寄赠
郑谷（唐代）

北渚牵吟兴，西溪爽共游。指期乘禁马，无暇狎沙鸥。

纵目怀青岛，澄心想碧流。明公非不爱，应待泛龙舟。
咏史诗。函谷关
胡曾（唐代）

寂寂函关锁未开，田文车马出秦来。

朱门不养三千客，谁为鸡鸣得放回。
太虚观
周绛（宋代）

骨化黄金鹤化胎，仙翁轻举出尘埃。
石幢云锁水常在，玉马星驰炼未回。
绿草晚烟梅雨发，朱藤余萼麦风开。
丹泉长活芙蓉死，会买张山卜築来。
舟近吴兴郡见山
卫宗武（宋代）

一舸夷犹白浪间，抬头俄喜对青山。
平生每见便刮目，今日重来不改颜。
城郭衣冠应寂寂，川原草木尚斑斑。
余龄未艾须时到，健笔犹能记往还。
送校官萧性渊赴上丰城山市巡徼官二首
宋褧（元代）

儒冠暂易武弁，漠北径去江南。借问龙庭风雪，何如山市晴岚。
恭和御制元会之次日嘉雪应候锡宴于公相之第诗
慕容彦逢（宋代）

三元盛礼冠年华，翼日朝堤雪覆沙。端为圣时调玉烛，故当馀腊雨天花。

万箱占瑞民胥庆，青辂迎春节尚遐。锡宴赐诗知有喜，自应和气浃潜芽。
菩萨蛮 其十 颠倒韵伯兄大千侄阿莲同作
毛奇龄（清代）

井干双断金丝绠。绠丝金断双干井。城上响啼莺。莺啼响上城。

干园南去骑。骑去南园干。迟日坠鸣机。机鸣坠日迟。
移居邻王茂衍方伯
綦汝楫（清代）

薄宦居难定，移来思不穷。高楼晴有月，老树夜多风。

阅世游将倦，怀乡梦欲通。南邻词赋客，恬澹此心同。
逍遥咏
宋太宗（宋代）

诗中包异境，解者不为非。
深信含玄理，幽通是可依。
达人皆论道，狂酒败稜威。
浩渺寰瀛内，寒暄隐圣机。
行路难二首 其二
胡应麟（明代）

君不见原上草，一夜霜飞净于扫。君不见园中花，一朝风荡随扫沙。

男儿快意在行乐，何用营营逐飞藿。白日苦短秉烛游，玉碗淋漓恣斟酌。

人心对面隔九疑，行路之难君所知。速来就我饮斗酒，倏忽华颠壮夫丑。
端午帖子·温成合四首
欧阳修（宋代）

闻说仙家事杳微，世传宜伪岂能知。
遥思海上三山乐，宁记人间五日时。
秋怀 其六
刘基（明代）

饱食无一事，一日复一夕。倚门望圆穹，白云在空碧。

来鸿与去燕，岁晚各有适。英英黄金花，粲粲好颜色。

采撷贵及时，霜露巳盈积。掩门还独坐，浩然怀往昔。

惟有故乡梦，可以慰岑寂。
暇日饮酒辄用靖节先生韵积二十首 其五
俞德邻（宋代）

山林厌岑寂，城市嗟庳諠。醉乡有佳趣，其地幽且偏。

清商叩前林，白云依远山。渔樵二三子，朝暮相往还。

举酒坐争席，亦复多至言。
久雨不解次韵 其三
李正民（宋代）

春事寒应晚，旅人闲转愁。空阶宵更滴，远霭晓难收。

嗜好藏龟壳，行年问虎头。孙郎多智策，箭重却回舟。
送赵书记二首
王柏（宋代）

相逢虽晚意无加，满腹经纶肯浪夸。
雅兴屡陪郊外乐，清谭不尚酒边哗。
忍於柳驿攀金缕，记取梅坡嚼玉花。
木落山空平野阔，浩然别思满天涯。
送廷宾先生分教璚台
陈繗（明代）

萍水相逢便眼青，又看离别出都城。北来圣主恩新沐，南去先生道已行。

红落吴江枫叶冷，碧连秦树桂花清。悬知桃李花开处，一道春风直至琼。
述字倒回文三首
宋太宗（宋代）

忧前旧比求，推生背佛希。
留然祐以休，知亨最述依。
望家信未至
葛绍体（宋代）

一封寄去当人日，只是元宵近到家。
何事春分犹未报，夜窗几度卜灯花。
和元之述梦见寄
梅尧臣（宋代）

高秋枕席凉，昼寝还清旷。
不嘲君腹便，独梦予尔访。
岂忘相规言，仍记群小访。
始知端正心，寐语尚不诳。
{左忄右敞}怳何谗人，告子亦孟浪。
吾闻有尸虫，伺恶多相尚。
耽睡受其惑，子心恐成恙。
勉子守庾曹，勿使兹物王。
魂交昧聪明，寤後成清唱。
诵玩自省循，徒尔增怊怅。
不能检细微，遂使言屡贶。
虽然甚顽鄙，内顾无过当。
仲尼称天厌，季路犹行行。
何当谢勤诚，为子倾嘉酿。
咏史二首
邓肃（宋代）

雨过东山春意浓，但携桃李步春风。
眼高四海无勍敌，百万胡奴一□空。
钓龙台怀古
赵迪（明代）

戍鼓城分散暮鸦，无诸故垒到堪嗟。青山犹记秦封域，芳草空堪越世家。

逐鹿旌旗云汉杳，钓龙台榭夕阳斜。英雄牢落今千载，风雨萧萧起暮笳。
解红·百戏罢
和凝（五代）

百戏罢，五音清，
解红一曲新教成。
两个瑶池小仙子，
此时夺却□[1]枝名。
膳部主事林贞孚告归为令祖泉山翁寿
顾清（明代）

我初从仕来京国，泉翁六旬头尚黑。明年翁寿八十五，闻道康强只如昔。

蓬瀛严邃璧水清，玉衡金钥重两京。岂直文章师后进，实有勋华流汗青。

海天诸山玉削成，重崖叠嶂通仙灵。高云可望不可即，时见一鹤横青冥。

西风八月雁南翔，孙子锦衣称寿觞。九重似有非熊梦，还拥蒲轮朝上方。
凉轩
吕希彦（宋代）

酷暑如何避，虚轩落始成。地闲气易爽，境胜目须清。

月上帘色静，风来竹坞鸣。公馀亦自适，山水入琴声。
浮梁
范成大（宋代）

大滩石如林，小滩石如櫱。
微生抛掷过，两桨砉将割。
一滩复一滩，食顷经七八。
崎岖幸脱免，已足凋鬓发。
我家五湖船，镜面贴天阔。
行迷勿浪远，归欤泛花月。
挽陆义斋二首
陆文圭（元代）

四持宪节遍南方，屡表陈情返故乡。
殊俗今犹歌德政，老天胡故爱忠良。
山空虎逝狐狸出，春去花残蛱蝶忙。
五十人生故称夫，独怜华发在高堂。
马跑泉
夏竦（宋代）

天骥何年往，龙泓此地存。
空馀曳练色，莫辨褭蹄痕。
赴海妨苔甃，涵虚碍竹轩。
会当逢禹凿，始可见鸿源。
题子昂两小幅画二首 其一
龚璛（元代）

西风山欲瘦，败叶不辞柯。幽草无人识，其如岁晚何。
庆上人以再闻诵新作突过黄初诗为韵作十诗见寄次韵酬之 其八
李彭（宋代）

田园本地著，耕耘不忘初。修桑复浴种，力作共征输。

荣名愧八俊，典学欣三馀。安敢望挽汲，云林当晏如。
湘江静 题手挥目送图
黄燮清（清代）

半亩松阴凉透户。问秋商、送来何处。篷窗乍启，冰弦细响，认疏花庭宇。

碎按十三星，西风上、七条弦柱。凄音自迥，黄昏正长，梧桐外、数声雨。

宝鼎香，仙袂举。紫云迥、旧词重谱。湘江梦老，胡笳恨远，算飞鸿能诉。

几点逼寒空，应愁断、洞庭烟树。曲终韵杳，南楼望冷，银河挂曙。
山中用放翁韵
方岳（宋代）

一盂之饭一盘蔬，底用横身犯毁誉。
与世无缘空落落，登山有道但徐徐。
体中不快惟读易，老去更贫常典书。
四海谁知今夜月，梅花飘雪缟吾庐。
挽利路章运诗二首
项安世（宋代）

畴昔吾乡主簿君，今年丹旐过江浔。
老僧尚记辞葅笋，旧吏犹闻却顾金。
玉节朱轮行万里，清冰寒露炯初心。
南风虬虬鸣归橹，似相蒿城薤管音。
送李制属入蜀
董嗣杲（宋代）

君从甬水来，我弃西湖走。
共入九江城，又客富池久。
相照道义心，不数胶漆友。
所嗟迹漂萍，每为世味诱。
云何忽舍我，仓卒举别酒。
风霜七千里，勇往胆如斗。
遡流几换舟，大紧上峡口。
谁谓此程迂，机会谅非偶。
功名快着力，岂暇殢株守。
西陲江山程，大阃人物薮。
不日胆略舒，金印落吾手。
此别不胜难，临别忍回首。
继此旅中交，如君不复有。
有笑凭江楼，折赠江头柳。
再用前韵奉和
吕本中（宋代）

自昔支离畏作官，只今犹望一枝安。饱知时态病良已，心喜故人盟未寒。

所至军书销日月，几回戎马污衣冠。公归定有安边策，不学愚夫静处看。
癸已圣节二首
曹勋（宋代）

堪舆亨会接洪基，郁郁葱葱动紫微。
理契弈秋专国手，德兼周武一戎衣。
恩言下浃皆中道，帝意终潜复九围。
升济群生归大业，同心亿万仰天威。
程待制迈父求挽词 其二
苏籀（宋代）

太古衣冠绮季风，厖眉鹤骨似霜松。一枰瓜葛为嬉笑，奕叶芝兰真睦雍。

珍具乞言端有属，搢绅歌咏庆惟钟。归全五福殊无憾，密印行将一品封。
陈橘山挽诗 其二
林希逸（宋代）

数亩园虽小，斋居却有楼。木奴居半许，果子亦多收。

閒日长趺坐，晴时间出游。自君之去矣，遥望只增愁。
大安道
陆弼（明代）

薄游历吴楚，忽忽更南征。
春色关门草，年光过客情。
山衔纡路转，水划峭崖鸣。
一被风尘误，空多世上名。
风波
丁绍仪（清代）

一欲群芳歇，天涯人未归。风波大江上，星月几时辉。

梦杂浮云幻，心惊去日非。茫茫身世感，空自说忘机。
荆溪桥
仇远（元代）

荆溪滔滔向东注，长桥束之川后怒。
英风飒爽白昼昏，此是孝后斩蛟处。
客船逆上帆下樯，何如悬水泝吕梁。
百稿攒石双橹健，进退咫尺千丈强。
我来偶值冻雨作，且近孝后祠下泊。
平生忠孝后所知，世途更似风波恶。
四月五日后圃酴醾芍药侍郎三花盛开醉吕成三
陈著（宋代）

芍药又将开，那堪夜雨催。
密铺萱草衬，巧傍牡丹栽。
省砌休思著，扬州曾看来。
芳菲概如许，俯仰亦悠哉。
司空赠太傅康国韩公挽辞五首
苏颂（宋代）

甲第初开汴水阳，安车归后体弥康。
交游款密情无间，尊酒欢娱兴未忘。
怀旧每论场屋事，伤离为惜颍川装。
朝来重过里门外，感物思人泪数行。
清江引·春光荏苒如
刘时中（元代）

春光荏苒如梦蝶，春去繁华歇。风雨两无情，庭院三更夜，明日落红多去也。
泊秦淮雪中一绝
赵鼎（宋代）

不知门外月波寒，但觉樽前酒量宽。向道东风莫吹去，暂教楚客作花看。
绝命词四首（甲寅病中自志）
文震亨（明代）

纸上昙花偶自拈，烟青石叶夜炉添。
谷神语合犹成绮，谿到名留未是廉。
好客从来龙作画，献公何意虎为盐。
可怜眉目皆齐楚，徙倚风前想蜀严。
塞原极目
觉罗桂芳（清代）

晓风忽已肃，匹马寒垣深。石乱泉声咽，山多野气沈。

边沙埋短草，秋雨暗长林。见猎不能喜，渐非年少心。
折桂庵
钱闻诗（宋代）

李君馆此举明经，仕显声销岂足荣。
树有菩提僧不命，却将折桂榜阉名。
次韵陶明甫
陶梦桂（宋代）

寸质元非紫磨金，少地徒有济时心。
中年世味谙常尽，晚节宗门趋向深。
万境皆空何所着，百年未满得长吟。
人间俯仰咸尘迹，惟有江山不古今。
云芗阁为简寂赋
李彭（宋代）

匡山苦雾里，冲晓度前溪。定是柴桑老，来寻陆鍊师。

谁复餐霞客，天籁吹参差。泉妥岩崖白，云生梁栋迟。

若忆辽东鹤，似听淮南鸡。西邻约惠远，同采此中薇。
吊朝云墓 其二
张应申（明代）

一坏千古掩芳丛，漫说当年铁板工。记得苏公新乐府，多情已逐晓云空。
维摩居士赞
释慧开（宋代）

毗耶病虎实难亲，触著渠侬便丧身。非但文殊遭毒口，吞尽灵山一会人。
草具屈邦衡侍郎蒙赋即事新诗次韵皆叙坐上语
周必大（宋代）

旧第闲梅坞，新知泥柳桥。
情先春色动，节后岁寒凋。
久矣承三接，宜然冠百僚。
不须惊鹤发，未碍插蝉貂。
谢张直卿方岳以铁如意见遗
多炡（明代）

土花斑剥锦模糊，一片寒冰出锻炉。
致向书中称折角，捉来石上稳跏趺。
提携起舞旋长袖，慷慨酣歌缺唾壶。
多谢司空饶博物，祗愁无地击珊瑚。
送王判官同提点坑冶
梅尧臣（宋代）

地虽不爱宝，利在与民共。
务国不务民，傥有安得用。
孟氏美王囿，其说久已诵。
聊此陈薄言，忉怛不能重。
春晓
韦骧（宋代）

百舌穿林语未完，悠悠归梦忽惊残。心知庭外春霜重，裘压单衾觉晓寒。
贺陈毓瑞六十辰二首 其二
章诚叔（清代）

解组归来足自娱，春江水暖漾双凫。桃源洞口寻芝草，桃浪溪头酌玉壶。

生不逢辰冠早挂，岁临周甲杖堪扶。诘朝上巳同修契，万紫千红并入图。
送魏兄
韩淲（宋代）

霜空爱日起，林叶翻阶鸣。蔼蔼故人意，依依游子情。

临离一杯酒，远作数宿程。闻诗佚老堂，寄言寸心倾。
过故人所迁新居
马戴（唐代）

金马诏何晚，茂陵居近修。客来云雨散，鸟下梧桐秋。

迥汉衔天阙，遥泉响御沟。坐看凉月上，为子一淹留。
半山寺谒谢太傅像
黎廷瑞（宋代）

狐精解唱桂枝香，一曲中洲禾黍黄。
办得苍生谢安石，东山丝竹又何妨。
过苏州晓上人院
朱庆馀（唐代）

夏满律当清，无中景自生。移松不避远，取石亦亲行。

经案离时少，绳床著处平。若将林下比，应只欠泉声。
罢官后稍谢宾客十绝 其三
李之仪（宋代）

忆逢新火客秦川，绣岭归来浴暖泉。从古盛衰如反掌，累累何地不新阡。
生查子
程垓（宋代）

长记别郎时，月淡梅花影。梅影又横窗，不见江南信。

无心换夕香，有分怜朝镜。不怕瘦棱棱，只怕梅开尽。
戏书所见
陆文圭（元代）

云英捧玉液，真是裴郎偶。不知几万钱，买得玉杵臼。
襄阳里人为庞焕语
佚名（魏晋）

我家池里，龙种来归。
雨中锄药
陆游（宋代）

庭中正苦日卓午，水面忽看云过西。
老子不辞冲急雨，小锄香带药畦泥。
颂古九十八首
释印肃（宋代）

本身卢舍意光周，碧云间举几千秋。
被人叩诘无私答，山自青青水自流。
诗送应子发之官吴兴
孔武仲（宋代）

又向吴兴去，江湖风雪天。
莱衣归戏采，俭幕看依莲。
伉直不随世，低徊今有年。
谁将华阴土，一为拭龙泉。
乡有好事者出君谟行草八分书数幅中有梅圣俞
杜衍（宋代）

莆田笔健与文豪，忧爱南山县咏高。
欲使英辞长润石，每逢佳句即挥毫。
清如韶濩谐音律，逸似鸾皇振羽毛。
羲献有灵应怅望，当时不见此风骚。
杂咏
陆游（宋代）

世事盛衰谁得知？惠陵烟草掩柴扉。
陵边人家丛竹里，灯火喧呼迎妇归。
赠门下士徐友梅太守
张洵佳（清代）

十年不见彭宣面，一纸初通伯玉书。天上麒麟方耀彩，山中猿鹤正潜居。

龚黄汉代名无忝，宾客梁园思有馀。此外交游吾亦广，心无牵挂早钩除。
送刘年基高士还江东，兼柬张一无二首 其一
郑元祐（元代）

剑寒秋水客东归，堂上慈亲白发稀。棂具定无璊玉璏，线痕犹是紫烟衣。

蜂营崖蜜花争发，鹿养春茸蕨正肥。自古山林有甘脆，何妨物色报春晖。
走笔和曾无逸掌故约观玉照堂梅诗六首 其二
张镃（宋代）

才晴便是看花时，天上阴晴岂预知。前日路乾居士病，偶妨招客酒樽随。
秋怀 其五
柯劭慧（清代）

凝霜凋兰蕙，白露被荆榛。好恶殊以何，零落同秋旻。

天地无终极，物理难长存。持此有时躯，而怀常苦辛。

始知至人德，乐道在守真。营魂不自慰，毕景岂再晨。
次韵答□冬官拯
谢迁（明代）

菲才久已成尸素，宦路真宜避俊英。漫向江湖寻范蠡，盛陈车马诧桓荣。

邦家末命孤先帝，乡里斯文属后生。珍重通家情独厚，相逢青眼倍分明。
今别离·其一
黄遵宪（清代）

别肠转如轮，一刻既万周。
眼见双轮驰，益增中心忧。
古亦有山川，古亦有车舟。
车舟载离别，行止犹自由。
今日舟与车，并力生离愁。
明知须臾景，不许稍绸缪。
钟声一及时，顷刻不少留。
虽有万钧柁，动如绕指柔；
岂无打头风，亦不畏石尤。
送者未及返，君在天尽头。
望影倏不见，烟波杳悠悠。
去矣一何速，归定留滞不？
所愿君归时，快乘轻气球。
八月三日伯玉留饮西涧别馆二首 其一
陈镒（明代）

前年避乱此山中，今日还来访隐翁。山色入楼帘捲雨，水声落涧坐生风。

身安畎亩如庞老，妓拥登临拟谢公。筵客殷勤到曛黑，酒酣携手石梁东。
爱松堂前有绿竹一丛可爱旁有鹰爪花颇碍眼移去之
王十朋（宋代）

窗前栽植不宜繁，松竹相依妙意存。不许闲花放鹰爪，要看高节迸龙孙。
偈倾一百三十三首
释法薰（宋代）

两日晴，三日雨。
衲僧皮草，无{左日右煞}{左日右良}处。
浣溪沙（仲冬朔日，独步花坞中，晚酌萧然，见樱桃有花）
毛滂（宋代）

小圃韶光不待邀。早通消耗与含桃。晚来芳意半寒梢。

含笑不言春淡淡，试妆未遍雨萧萧。东家小女可怜娇。
和陶饮酒二十首
苏轼（宋代）

我不如陶生，世事缠绵之。
云何得一适，亦有如生时。
寸田无荆棘，佳处正在兹。
纵心与事往，所遇无复疑。
偶得酒中趣，空杯亦常持。
山中
方干（唐代）

爱山却把图书卖，嗜酒空教僮仆赊。
只向阶前便渔钓，那知枕上有云霞。
暗泉出石飞仍咽，小径通桥直复斜。
窗竹未抽今夏笋，庭梅曾试当年花。
姓名未及陶弘景，髭鬓白于姜子牙。
松月水烟千古在，未知终久属谁家。
石村阻雪云松惠诗依韵奉答 其二
蓝仁（明代）

携得长镵度雪峰，月明留宿洞仙宫。世人未识宾云曲，閒却林梢一笛风。
酬王安之闻罢真率会
司马光（宋代）

闭关宁是率，辞疾似非具。
既处识嘲地，谁为长厚人。
虚舟非者意，飘瓦不须喷。
此过如何赎，清秋宴席陈。
简丘粹即次韵
李兼（唐代）

先生志尚直明庐，庀职毋嫌外且疏。
聊向江城纡骥足，行趋禁闼侍鸾舆。
河阳花树曾亲植，鲁相葵根欲尽锄。
从此把君诗过目，绝胜厚禄故人书。
题画扫笔成诗
李梦阳（明代）

去年得归离江州，七日遂登黄鹤楼。南风捲江浩呼汹，豗轰欲翻鹦鹉洲。

七泽莽昧不入眼，孤舟屈曲襄河转。数月巳掷檀家湖，梦飞每到羊公岘。

岘脚山南东道楼，秦川公子醉悲秋。槛边斑竹古犹活，云石寂寞苍梧愁。

重华驭遥不可叫，白沙黑猿疏树幽。看图彷佛曾游处，素壁青天汉水流。
和韩倅沧浪亭韵
袁说友（宋代）

平生公赏最岩居，肯作痴儿失故吾。
正尔不堪尘满面，为君何惜酒随车。
十年夜隔青藜杖，一日身游碧玉壶。
莫道欲归归未得，买山作计定何如。
目昏有感
陆游（宋代）

两眦眵昏八十馀，尔来触事觉空疏。何由四目如苍颉，读尽当年倚相书。
三将
洪适（宋代）

鼎立淮南将，胡来竞退师。折冲潜白羽，告捷闹黄旗。

已报瓜洲败，还惊采石危。边防恃天堑，百万岂熊罴。
题赠张道士山居
秦系（唐代）

盘石垂萝即是家，回头犹看五枝花。

松间寂寂无烟火，应服朝来一片霞。
题请息斋六言十首 其八
范成大（宋代）

冷煖旧雨今雨，是非一波万波。壁下禅枯达磨，室中病著维摩。
酬岑勋见寻就元丹丘对酒相待，以诗见招
李白（唐代）

黄鹤东南来，寄书写心曲。倚松开其缄，忆我肠断续。

不以千里遥，命驾来相招。中逢元丹丘，登岭宴碧霄。

对酒忽思我，长啸临清飙。蹇予未相知，茫茫绿云垂。

俄然素书及，解此长渴饥。策马望山月，途穷造阶墀。

喜兹一会面，若睹琼树枝。忆君我远来，我欢方速至。

开颜酌美酒，乐极忽成醉。我情既不浅，君意方亦深。

相知两相得，一顾轻千金。且向山客笑，与君论素心。
赠宁波郑太守威
湛若水（明代）

翩翩贤使君，五马仍朱轮。试问何所之，甬东东海滨。

名郡是宁波，波宁时亦和。圣人坐明堂，民物无札瘥。

君莫问我言，郡有四明山。四明如我心，四聪斯豁然。

学山以为明，学海以为平。平政明照物，颍川凤凰鸣。
法相院
束长孺（宋代）

解鞍得枕画堂空，万虑消沉午梦中。莫说红尘飞白日，且从绿梦借清风。

壁排琬琰诗无敌，殿锁丹青笔有功。又触炎蒸出门去，此生真愧坐禅翁。
病归
黎廷瑞（宋代）

渺渺江淮梦，还持一笑归。
远游谙世路，危病得天机。
慢火煎凉药，清泉浣暑衣。
闭门谢来客，不是客来稀。
赋素馨花
舒岳祥（宋代）

小蕊清香真有韵，柔条纤圳不胜春。
承平时节移新主，离乱风尘见故人。
泪得阑干添婀娜，香残笃耨驻絪緼。
旧恩深浅君自会，莫问谁家时与亲。
清晓
林希逸（宋代）

清晓沉思自点头，年将八十又何求。便令鸱阁扶鸠杖，底似渔何弄钓舟。

邓禹不妨嗤寂寂，司空自信合休休。年来点校书多在，但嘱儿曹著意收。
韩知合挽诗
虞俦（宋代）

容色虽严重，襟怀实坦夷。
功名期自奋，趋向肯随进。
翻念悬车乐，俄成易箦悲。
扁舟苕霅上，此意几人知。
同句吴周秀才登岳阳楼雨中望君山作
宋登春（明代）

久客知吴语，高楼自楚歌。青山浮木面，白鸟没烟萝。

仙去苍梧远，云生天岳多。乡关眇何许，日暮洞庭波。
梅影
杨公远（宋代）

柴门相对月华新，月上梅梢绝点尘。
却是嫦娥工性巧，不须泓颖画全身。
秋河曙耿耿诗
张正见（南北朝）

耿耿长河曙，滥滥宿云浮。天路横秋水，星衡转夜流。

月下姮娥落，风惊织女秋。德星犹可见，仙槎不复留。
接林至山陆春岩大梁来书却寄二首 其一
金应澍（清代）

握别俄惊十九年，梁园觞咏聚群仙。如云往事经千劫，望月他乡各一天。

同调何堪嗟契阔，衰年更觉意缠绵。春风万里来芳讯，喜极翻疑梦里传。
复吴献臣
邹智（明代）

细把平生点一过，病根深在隐微窝。衔枚血战殊无效，更合灵丹乞华陀。
南山寺潇洒阁呈川无竭二首
方回（元代）

每从水际上山巅，历磴攀梯欲到天。
北岱南嵩前后阁，东吴西到去来船。
诗牌字没先朝藓，梵磬声飘下界烟。
□□登临定分首，不知重会是何年。
急雨
吕南公（宋代）

急雨抛砂响，惊风伐鼓过。漏从孤馆永，愁入病身多。

辗转思乡井，依稀梦薜萝。得他庄叟罪，忧焰日焚和。
醉中袭美先月中归
李縠（唐代）

休文虽即逃琼液，阿鹜还须掩玉闺。

月落金鸡一声后，不知谁悔醉如泥。
历阳十咏之三濡须坞
贺铸（宋代）

孙郎昔鹰扬，曹瞒方虎视。
敢忘板筑勤，远推兵锋锐。
俄闻青盖谣，无复金陵气。
六代迭倾亡，长江亦平地。
徐铁臼怨歌
褚士达（南北朝）

桃李花。严霜落奈何。桃李子。严霜早落已。
赠林龙岩二首 其二
何梦桂（宋代）

昔时曾共探玄玄，一落红尘十二年。君隐好听西涧雨，我归亦歃北山泉。
秋日天平驿书事
祖无择（宋代）

孤馆无人慰寂寥，感时情抱楚旌摇，
纵横著的秋声起，早晚连空杀气消。
衰鬓已同潘骑省，壮心犹羡霍嫖姚。
誓江义勇吾家事，不得提戈静虏妖。
次韵彭子长刘园见花
释德洪（宋代）

我昔海山度寒食，虽有花看非故园。今年寒食花又见，已在故园疑梦魂。

虚弦丧气念前痛，瘴面敢辞增唾痕。此生流落坐旷达，晚悔坦率加辛勤。

觉城老子天乞我，人品秀拔高摩云。定应分身在绛阙，想见佩珰裙褶纁。

君看翰墨吐秀句，绿杨春重含朝暾。袖中功名未暇探，且复行乐追幽欣。

陋邦忽见洛阳面，为谁扶头清露翻。残春风日太醇酽，发妆初罢争迎门。

丰肌忍调獭髓医，笑涡尚初红朝温。谪仙点笔风雨疾，少陵眼寒烟雾昏。

公独寓之一戏耳，宁用解语方佐尊。夜深秉烛花不睡，饮到落月窥金盆。

情钟耳热意一折，赋诗绕纸风雷奔。诗成我读辄起舞，自忘首秃衣绁袢。

泠然驭风欲仙去，引手便觉天可扪。归来僵卧数屋角，万象困顿天不言。
六月二十九日北宫朝回
张行简（金朝）

疏柳衰荷又一时，清波飞叶梦灵芝。年年踏尽溪边路，不觉吴霜点鬓丝。
约僧宿北山庵先寄平甫
王令（宋代）

上人合动山间兴，吾恨衰迟学谢安。
纳屐操筇那有限，吹云落雨漫无端。
先戚报信春枝破，预想分题雪屋寒。
林下不谙人世苦，笑将霜鬓与君看。
剪金花
鲁铎（明代）

剪金元是俗相称，病客相逢莫讳名。天上乞归曾累疏，君王非是不留行。
贺曾修撰帅江陵
董颖（宋代）

大府山河壮，严城彭角雄。
先声消鼠辈，善颂到牛童。
八境风烟上，千篇咳唾中。
鳌头聊尔耳，归觐大明宫。
题顾生课稿三首 其二
刘天谊（清代）

涂鸦满纸苦纷纷，垩尽宁同郢客斤。我罪我知浑莫辨，两年功过在斯文。
逍遥咏
宋太宗（宋代）

照然明道德，万象有其端。
变化疑谁信，超凡入圣看。
幽玄深自在，眇邈就中难。
但味风尘里，方知宇宙宽。
和仲武苦雨见寄
刘弇（宋代）

君来通川居，朱门荫重屼。近闻值霖雨，匝舍野水淙。

平地忽浩值，顿足疑涉江。猛风利如刀，触纸无完窗。

朝釜鱼头生，飘注旋抆缸。仰收堕案书，俯拾短焰釭。

痴儿临缺湫，往往骇影双。我亦有此患，漏榻绕屋扛。

块如失群鹄，感愤愁眉庞。孤膺纷填噎，更甚两肘撞。

辱君大句投，华旗揭脩杠。直欲却以心，不容苟且降。

森披汉殿戟，缥缈梵天幢。苍惶短兵接，岂暇辄淬鏦。

区区苦吏役，展骥曾非庬。强亦歌巴歈，跛鳖惭骊駹。
【双调】落梅风
周文质（元代）

眉间恨，心上苦，口难言把脚尖儿分付。乌靴上半痕鞋下土，忍儿将袖梢儿挪去。
楼台小，风味佳，动新愁雨初风乍。知不知对春思念他，倚阑干海棠花下。
新秋夜，微醉时，月明中倚阑独自。吟成几联肠断诗，说不尽满怀心事。
鸾凤配，莺燕约，感萧娘肯怜才貌。除琴剑又别无珍共宝。则一片至诚心要也不要？
风流士，年少客，花无名帽檐羞带。新来颇觉略分外，相思病等闲不害。
乾坤内，山共水，论风流古杭为最。北高峰离不得三二里，回头看镂金铺翠。
寄哥舒仆射
韩翃（唐代）

万里长城家，一生唯报国。腰垂紫文绶，手控黄金勒。

高视黑头翁，遥吞白骑贼。先麾牙门将，转斗黄河北。

帐下亲兵皆少年，锦衣承日绣行缠。辘轳宝剑初出鞘，

宛转角弓初上弦。步人抽箭大如笛，前把两矛后双戟。

左盘右射红尘中，鹘入鸦群有谁敌。杀将破军白日馀，

回旃舞旆北风初。郡公楯鼻好磨墨，走马为君飞羽书。
九日，湖上寻周、李二君，不见，君亦见寻于湖上，以诗见寄，明日乃次其韵
苏轼（宋代）

湖上野芙蓉，含思愁脉脉。娟然如静女，不肯傍阡陌。

诗人杳未来，霜艳冷难宅。君行逐鸥鹭，出处浩莫测。

苇间闻拿音，云表已飞屐。使我终日寻，逢花不忍摘。

人生如朝露，要作百年客。喟彼终岁劳，幸兹一日泽。

愿言竟不遂，人事多乖隔。悟此知有命，沉忧伤魂魄。
瞻美弟移居是吾宗始搆乔木森然赋此美之
王世贞（明代）

环堵萧然五亩宫，王家玉树徙从东。门前旧榜仍通德，花底邻居是故丰。

所至子猷须种竹，那能仲蔚不诛蓬。朝霞未取寒枫映，自有双珠紫气中。
奉陪武相公西亭夜宴陆郎中
王良士（唐代）

芳气袭猗兰，青云展旧欢。仙来红烛下，花发彩毫端。

海岳期方远，松筠岁正寒。仍闻言赠处，一字重琅玕.
句
王随（宋代）

松窗晴似雨，竹径夏如秋。
苏幕遮 桃花
华侗（清代）

火初新，春欲暮。霞灿云蒸，催放玄都树。姐妹红衣秦洞住。

重到刘郎，不见渔舟渡。

夕阳溪，芳草路。似笑无言，却把韶华做。杨柳丝丝相闲处，嘱咐东风，莫遣清明雨。
敦煌署内藏拙居杂咏八首
苏履吉（清代）

我爱居藏拙，门通曲经幽。公余时退步，多半此勾留。
句
释惠崇（宋代）

品画逢名岳，横琴忆古贤。
客有好鹤者贻之以诗一首
黄省曾（明代）

客有洲居者，飘然鹤与群。晓唼侵丹藻，秋飞乱白云。

杖馀苔径候，琴半月床闻。作书虽不解，犹恐是苏君。
庚寅秋病得语不复诠次名曰感怀
黎廷瑞（宋代）

祖龙制八极，法令如乱麻。
儒冠委秋山，王燄明朝霞。
所以武陵人，入山种桃花。
如何东陵侯，苟此旦暮华。
堂堂炎汉叟，却种青门瓜。
舒卷迷大运，千古为悲嗟。
上严廉访十首
熊禾（元代）

四海文公书，行世日杲杲。
晚年制作心，三礼重探讨。
质文贵时宜，消长关世道。
烱然百圣心，来哲当有考。
灌园
顾贞观（清代）

不自量筋力，求为人灌园。意惟营一食，迹若避群喧。

谁遗五色芝，服之诧腾鶱。奈非尘埃种，移莳安得蕃。

还将理菜畦，膏泽资泉源。黾勉试操作，编篱复插援。

早韭和露茁，晚菘凌霜翻。但从采掇便，未觉烹饪烦。

心形诚苦疲，既饱亦轩轩。向读神农书，近闻老圃言。
秋来八首 其二 秋月
弘历（清代）

晚来阵雨过河源，光满寥空清满园。石上藤萝宛已映，琴中操弄略堪论。

魄依碧落寒非湿，影入池塘净绝痕。春月烟花秋月水，东坡未足号知言。
寄袁州陈智周
沈廷瑞（唐代）

名山相别后，别后会难期。金鼎销红日，丹田老紫芝。

访君虽有路，怀我岂无诗。休羡繁华事，百年能几时。
浪淘沙（刘左史光祖之生正月十日李夫人之生以十九日赋两词寄之）
魏了翁（宋代）

老眼静中看。知失其天。纷纷得失了无关。花柳乾坤春世界，著失中间。

世念久阑珊。随寓随安。人情犹望衮衣还。失愿时清无一事，尽使公闲。
记雪三首
张镃（宋代）

直教日色避寒光，世界移来玉海藏。
何事连年无此景，老天游戏不循常。
汝阴偶书呈一二知己
穆修（宋代）

汝阴穷掾计何疏，四十无成坐讽书。
不务功名师捭阖，独将仁义守蘧庐。
敢同贾傅希前席，况异邹生托后车。
除泥诸公时一醉，等闲犹且忘归欤。
题画 其三
释文珦（宋代）

浅水与平沙，烟光尽相接。鸟立折茄茎，蟹上枯荷叶。
晚秋夜
白居易（唐代）

碧空溶溶月华静，月里愁人吊孤影。
花开残菊傍疏篱，叶下衰桐落寒井。
塞鸿飞急觉秋尽，邻鸡鸣迟知夜永。
凝情不语空所思，风吹白露衣裳冷。
菊节宿白沙次友人韵
姚勉（宋代）

野市难为侧帽纱，家山犹远雪鸥沙。
退之尚有衣堪准，悔不留君醉菊花。
挽段节妇
何乔新（明代）

结发事君子，燕婉期百年。宁知赋命薄，中道失所天。

应门既无童，负郭靡有田。呱呱儿在褓，讵敢觊成全。

岁晏衣未制，午过突无烟。蹇修倏来顾，巧语何便便。

谓言柏舟诗，宁胜凯风篇。殉节空自苦，饥寒竟谁怜。

妇闻气填膺，几欲奋其拳。妾心虽匪石，比石似更坚。

贞松挺寒翠，忍使柔蔓缠。蹇脩惭且走，舌缩词莫宣。

苦节益自励，之死矢靡愆。梧桐秋月冷，照我影娟娟。

岂无忘忧草，对之不开颜。天道信靡忒，子壮孙益贤。

日月迅如矢，霜华倏盈颠。奄忽厌荣养，城南起新阡。

孙今振脩翼，虞廷日蹁跹。追思重闱志，清泪长潸然。

不羡双乌绰楔树门前，不羡五花锦诰来日边。但愿太史纪贞烈，耿耿徽音百世传。
和若水赋圃梅花三绝句
程公许（宋代）

踏雪微吟分外清，蓝桥底处觅云英。
客来何物供娱玩，竹叶新篘玉糁羹。
夫差庙
张咏（宋代）

由来邪正是安危，不信忠良任伯嚭。
自古家家有容冶，何须亡国殢西施。
次韵苏主管青溪十绝句
项安世（宋代）

墙头红旆醉僛僛，大将防江出六奇。
我自中原行铁马，他时此物不劳施。
念奴娇 己丑冬，寿梁大夫人。夫人姓桂氏
徐灿（清代）

伯鸾佳偶，羡仙种桂苑，一棱清馥。葭管将回阳律暖，人在玉堂华屋。

半吐琼芳，初圆蟾影，早弄龙章轴。绮筵雅奏，介眉春酒方熟。

频年羁宦天涯，喜左连兰蕙，右依珠玉。共拥兽炉欢宴处，笑举霞觞相祝。

月殿长春，天香久驻，不似凡花木。叠累结子，满庭垂满金粟。
感昔二首
刘克庄（宋代）

谈攻说守漫多端，谁把先朝事细看。
弃夏西陲忘险要，失燕北细受风寒。
傍无公议扶种李，中有流言沮范韩。
寄语深衣挥麈者，身经目击始知难。
穷冬逆旅
曾丰（宋代）

日月隙中容易过，归期我与岁相蹉。
雪霜使气张汤酷，风日容情下惠和。
木叶先凋归宿早，梅花后发得春多。
舆台不识吾忘物，犹怪鸦鸣虑有他。
玉照堂观梅二十首
张镃（宋代）

鹎鵊呼人晓梦回，霁光催赏百株梅。
轻车不管沾泥滑，童子从来自惯推。
次韵景纯后圃宴集
葛胜仲（宋代）

携装过我路漫漫，聊命杯铛为禦寒。漏月竹疏怜影碎，干霄楸老见根蟠。

城头飞屐千峰迥，楼角凭栏六幕宽。尚欲相留过残腊，小园佳致雪中看。
寻高凤石门山中元丹丘
李白（唐代）

寻幽无前期，乘兴不觉远。苍崖渺难涉，白日忽欲晚。
未穷三四山，已历千万转。寂寂闻猿愁，行行见云收。
高松来好月，空谷宜清秋。溪深古雪在，石断寒泉流。
峰峦秀中天，登眺不可尽。丹丘遥相呼，顾我忽而哂。
遂造穷谷间，始知静者闲。留欢达永夜，清晓方言还。
梅花自秦汉而下无一语焉至宋鲍参军照始赏其
刘学箕（宋代）

片片玉零乱，寒风生惊嗟。
冻雀相飞鸣，俛啄苔上花。
鸣飞饥肠相能实，却上烟梢照斜日。
愁逢冷淡太寂寥，相似春风艳阳质。
梦归还 其二
殷济（唐代）

春来有幸却承恩，花里含啼入殿门。残妆不用添红粉，且待君王见泪痕。
宫词
王仲修（宋代）

华渚星流生睿主，九天歌管宴钧台。
愿将圣寿齐南极，碧海蟠桃万度开。
平湖十咏为过郎中太仆作 其五 东田社鼓
李东阳（明代）

日之出，东田东。鼓填填，走社翁。刲肥羊，击壮豕。舞复歌，社神喜。

但愿年年好风雨，侬衣有桑食有黍，长迎社神击社鼓。
重阳坐邑中旅舍
陈著（宋代）

秃鬓萧萧八十翁，为谁留滞客檐中。
有诗不赋满城雨，无酒可当吹帽风。
与菊相逢还自笑，看萸欲健莫知穷。
回头戏马台何处，万里秋声有过鸿。
黄寺丞九月十三日见寄
刘敞（宋代）

兹年见二毛，秋至独多悲。况乃霜露繁，悟彼岁月驰。

衡门静无辙，幽径荒不治。眷眷武夷翁，倾盖成旧知。

每枉林下步，笑言辄移时。目击良已久，凤歌复见诒。

谅君徜徉意，当以振其衰。
玉华寺
张道宗（宋代）

殿阁依山古，寻春闲客行。
谁知唐帝馆，今在梵王城。
禾黍伤时变，松篁入夜清。
惟余碧岩溜，依旧昔年声。
寄净慈寺修上人
李龏（金朝）

尘海翩翩猎梵衣，何如蘋末看斜晖。几回行到言诗处，水寺秋云毷氉飞。
酹江月（赵氏席间即事，再用坡韵）
刘辰翁（宋代）

四无谁语，待推窗、初见江南风物。索笑巡檐无奈处，悄隔东邻一壁。有酒如船，招呼满载，只欠枝头雪。疏花冷眼，坐中都是词杰。

堪恨几日西郊，寻消问息，肯向吟边发。著意相看，又恐是、六出幻成还灭。恼眼儿童，攀翻顶戴，不到先生发。明朝重省，初三知属谁月。
送王巽泽侍郎
王炎（宋代）

今代王文度，声名满日边。
中年登近侍，早岁悟深禅。
要路频回首，名藩小息肩。
卷舒无不可，胸次本超然。
二府少峰江先生同令弟章山哭其季方文厓上舍得诗二首示及索和赋此 其一
朱浙（明代）

远道音尘定是非，西原空切脊令悲。浮生鼎鼎只如此，合眼时时还见之。

青草池塘幽梦断，紫荆风雨暮阴移。人情一别消魂后，轻易繁霜入鬓丝。
古风送钱定国显道 其二
程俱（宋代）

中林有幽华，乃擅一国香。终年不自见，道路草木长。

应知当门病，要谢移根伤。终恐荷锄人，溯风袭流芳。

纫之琼瑶佩，致彼君子堂。永捐盈腰艾，扈服不可忘。
题吴象文抱膝轩
徐熥（明代）

越绝风流客，栖迟一亩宫。闭门人迹少，趺坐世缘空。

帘向雪中捲，径从花里通。主人长抱膝，或恐是隆中。
后十日重游
丁逢（宋代）

层楼重到已经旬，远岫晴岚发兴清。
风送炎天堕冰雪，香清仙兴引星辰。
茶瓜暂唤林间客，杖履长输物外人。
便欲从游赤松子，君恩应许乞微身。
和子瞻西掖种竹二首 其二
孔平仲（宋代）

此君安可一朝无，请看西园种竹初。嶰谷正当吹凤后，葛陂犹是化龙馀。

风摇梦枕秋声碎，月满吟窗夜影疏。他日如封管城子，莫嫌老秃不中书。
即事
杨冠卿（宋代）

人事悲懽里，交情冷暖中。
山林催晚计，颜面久秋风。
有传记耆旧，无书问子公。
反关违世久，幽事亦匆匆。
和昌言官舍十题 其十 病竹
司马光（宋代）

园竹久不治，芜没真可吊。岂无枯槁容，萧疏自殊调。

至人爱高节，命斧除藜藋。何用报至恩，清阴与长啸。
自阳山还连州
吕本中（宋代）

雨后轻裘寒尚侵，杖藜终日共登临。水声不似风声急，山色何如草色深。

万叠残云渡晚照，千章古木发新阴。飘零未忍疏杯酌，欲醉翻嫌酒满斟。
句
李訦（宋代）

半夜鬼神朝水府，五更鼓角动扬州。
题出山相
释祖珠（宋代）

半夜逾城往雪山，龙楼凤阁绝跻攀。
如今辊出草窠里，一个闲人天地间。
泊楚望
李葆恂（清代）

百丈摇曳寒波间，阴云薄暝低阑珊。行人被酒雪兀兀，长年歌曲腰环环。

衔芦一雁未可篡，带甲万士何当还。角声永夜客头白，岁晚风尘愁故山。
东帅少才兄宠贶七言一首口占八句以谢
李壁（宋代）

辛苦灯窗少日同，未应岁晚马牛风。
匡山何敢杜陵敌，子贡还牛颜巷空。
红旆碧油虽贵重，清泉白石也英雄。
长哦缺月长江句，总是霜须六十贫。
西平石蛇蛇庵 其二
释慧空（宋代）

头枕南山尾北山，风雪陡顿落人间。五台拍手峨嵋笑，此外都卢是赤斑。
记梦
陆游（宋代）

信命从来不问天，经旬无酒亦陶然。
梦为估客扬州去，水调声中月满船。
和莆田陈宰筱塘庵韵
林希逸（宋代）

竹根墙下一灯龛，旧事伤心未易谈。十颂尚留禅髓在，诸方应易话头参。

高情写入阳春调，远望吟思落日酣。魔种纷纷堪可笑，得君点破料知惭。
颂古 其九十九
释道颜（宋代）

船子下扬州，浮萍逐水流。一声河满子，千古动悲愁。
闲吟四首 其三
邵雍（宋代）

居洛八九载，投心唯二三。相逢各白首，共坐多清谈。

人事已默定，世情曾久谙。酒行勿相逼，徐得奉醺酣。
武帝问日{左石右单}
刘子翚（宋代）

汉朝人物尽英奇，武帝招延盛一时。
拒谏不能容汲直，托孤何至用胡儿。
宴清都
曹勋（宋代）

野水澄空，远山随眼，笋舆乘兴庐阜。天池最极，云溪最隐，翠迷归路。三峡两龙翔翥。尽半月、犹贪杖屦。闲引杯，相赏好处奇处，险处清处。

凝伫。道友重陪，西山胜迹，玉隆风御。滕阁下临，晴峰万里，水云千古。飞觞且同豪举。喜醉客、龙吟度曲。待记成佳话，归时从头细数。
杂言月洲歌送赵冽还襄阳
皇甫冉（唐代）

汉之广矣中有洲，洲如月兮水环流。流聒聒兮湍与濑，

草青青兮春更秋。苦竹林，香枫树，樵子罛师几家住。

万山飞雨一川来，巴客归船傍洲去。归人不可迟，

芳杜满洲时。无限风烟皆自悲，莫辞贫贱阻心期。

家住洲头定近远，朝泛轻桡暮当返。不能随尔卧芳洲，

自念天机一何浅。
送郭明叔任
孔平仲（宋代）

西安潇洒我常游，去自脩川泛小舟。民本丰饶矜气节，士多儒雅出公侯。

梅山晚翠屏当户，茶井春芽雪满瓯。预想弦歌富閒暇，白云深倚凤凰楼。
山亭行题鳌海施厚确遗照
章甫（宋代）

山居超尘域，山城半离即。距城构山亭，亭在云山侧。

亭外护花栏，栏势随迂直。桃竹柳芝兰，面面环亭植。

借问谁主人，春花报消息。曰有儒者风，夙优才与德。

德是好秉彝，才乃擅奇特。奇才处囊锥，文章应报国。

昊才亦爱才，玉楼召记逼。因之降石麒，薪传火不熄。

游学鲲沙东，来从鳌海北。学海家有源，还脩弟子职。

了了读父书，一一罗记忆。持照索予题，其情正孔亟。

神交赠以言，敢惜金如墨。信手而疾书，知心了无惑。

昔慕荆州名，恨不荆州识。今晤荆州图，幸仗虎头力。

点缀尽生机，古道存颜色。可知是淑人，其仪本不忒。

偕童不偕冠，天真无粉饰。问讯亦何心，未可机械测。

古来容膝安，毋乃太偪仄。今兹抱膝吟，悠悠意自得。

消受一事无，坐忘年万亿。乾坤此山亭，浑然无终极。
感老
陆游（宋代）

人生六十已为衰，况我颓龄及耄期。
对酒尚如年少日，爱书不减布衣时。
远游每动辞家兴，大药方从出世师。
但向青编观曩事，英雄何代不儿嬉？
次韵鄂州吴少保南楼
项安世（宋代）

武昌城头起高阁，下见二江争一壑。
滔滔还作一江流，底用相遭苦相恶。
庾公当日此登临，拊髀北风思远略。
檐开历历汉阳树，多少雄心入开拓。
暮年出手竟抢攘，千丈涛头空寂寞。
何如乘月坐胡床，且共诸人跨鸾鹤。
平生枉恨王公弱，要是王公高一著。
古来经济有包荒，愦愦故应强凿凿。
只今遗址向千年，又见神州□□索。
凭栏堪赏亦堪嗟，长使游人望关洛。
伏睹四月五日赦书銮舆反正中外大庆小臣有感斐然成章二首 其一
李纲（宋代）

天眷吾皇筑旧基，未应炎德遂中微。共欣宸极还天步，赖有群龙夹日飞。

霈泽及民寰海庆，孤忠许国寸心违。建炎首被钧衡选，孤负明恩泪湿衣。
伤春赠远
独孤及（唐代）

去水流年日并驰，年光客思两相随。咨嗟斑鬓今承弁，

惭愧新相又发池。杨柳逶迤愁远道，鹧鸪啁哳怨南枝。

忆君何啻同琼树，但向春风送别离。
咸齑十韵
陆游（宋代）

九月十月屋瓦霜，家人共畏畦蔬黄；小甖大瓮盛涤濯，青菘绿韭谨蓄藏。
天气初寒手诀妙，吴盐正白山泉香。
挟书旁观樨子喜，洗刀竭作厨人忙，园丁无事卧曝日，弃叶狼籍堆空廊。
泥为缄封糠作火，守护不敢非时尝。
人生各自有贵贱，百花开时促高宴。
刘伶病酲相如渴，长鱼大肉何由荐？冻齑此际价千金，不数狐泉槐叶面。
摩挲便腹一欣然，作歌聊续冰壼传。
通判钱昌武代归以诗见别次韵为答
韩琦（宋代）

衰病何堪治邺台，贰车犹喜得高才。方资庖刃投虚利，忽怆瓜时及代回。

别袂醉分云共惨，去涂尘寂雪初培。剑光久已冲牛斗，力振沈埋尚愧雷。
壶中天慢
曾觌（宋代）

素飚漾碧，看天衢稳送、一轮明月。翠水瀛壶人不到，比似世间秋别。玉手瑶笙，一时同色，小按霓裳叠。天津桥上，有人偷记新阕。

当日谁幻银桥，阿瞒儿戏，一笑成痴绝。肯信群仙高宴处，移下水晶宫阙。云海尘清，山河影满，桂冷吹香雪。何劳玉斧，金瓯千古无缺。
四景
释慧空（宋代）

急雨近欲黑，斜晖远更明。
倚楼谁氏子，兴与大江横。
邵伯道中 其二
方燕昭（清代）

粼粼春水净无烟，两岸人家断复连。回首广陵看不见，数声鸣雁夕阳边。
长短句四时问四首
赵友直（宋代）

试问秋疏檐，落叶何萧萧。
黄花如有故人意，相对篱边共浊醪。
山居新种花药，与道士同游赋诗
钱起（唐代）

自乐鱼鸟性，宁求农牧资。浅深爱岩壑，疏凿尽幽奇。

雨花相助好，莺鸣春草时。种兰入山翠，引葛上花枝。

风露拆红紫，缘溪复映池。新泉香杜若，片石引江蓠。

宛谓武陵洞，潜应造化移。杖策携烟客，满袖掇芳蕤。

蝴蝶舞留我，仙鸡闲傍篱。但令黄精熟，不虑韶光迟。

笑指云萝径，樵人那得知。
送王鸾同知回凤翔 其三
朱诚泳（明代）

怜君走马向岐州，我欲留君不我留。银瓮玉醅新酒熟，东篱空负菊花秋。
顷年陪恩地赴甘棠之召感动留题
司空图（唐代）

去时憔悴青衿在，归路凄凉绛帐空。

无限酬恩心未展，又将孤剑别从公。
酒泉子·买得杏花
司空图（唐代）

买得杏花，十载归来方始坼。假山西畔药阑东，满枝红。
旋开旋山旋成空，白发多情人更惜。黄昏把酒祝东风，且从容。
刘萧云水阁
顾逢（宋代）

亭台入画图，石怪树萧疏。
池上多佳致，城中无此居。
垂杨偏称鹤，宿鹭不惊鱼。
酒罢出门去，云棱月一梳。
得姚兴公书，以「舫音集」见寄 其二
张煌言（明代）

救世嗟无具，为僧亦自嘉。只愁新旧雨，总属暮朝霞。

枫落江烟淡，梅横溪月斜。何时双舄下，相对饭胡麻！
四先生像赞·南轩张宣公
刘黻（宋代）

玉质金相，卓尔良贵。
有鉴在心，明利与义。
大原斯阐，维世之模。
表里不贰，皇皇圣途。
送僧择栖游天台二首
鲍溶（唐代）

身非居士常多病，心爱空王稍觉闲。

师问寄禅何处所，浙东青觉沃洲山。

金岭雪晴僧独归，水文霞彩衲禅衣。

可怜石室烧香夜，江月对心无是非。
哭别月村
黄庚（元代）

交游惟子独相知，此老天胡不憖遗。
行辈凋零亡益友，文风寥落失儒师。
在生曾与传遗像，临死犹能寄别诗。
月落村空人不见，伤心千古隔幽期。
如梦令
佚名（宋代）

不暖不寒天，春色恰倚人意。
致政张郎中惠亲画墨竹二{左巾右上宀下登}以
宋庠（宋代）

南宫仙老本多才，素幅珍纨绘境开。
高节自缘心匠出，野丛还拥笔端来。
挂馀粉箨疑飘席，玩久风枝欲扫苔。
俗眼莫惊无藻丽，岁寒颜色抵琼瑰。
杂咏一百首·宁王
刘克庄（宋代）

智出建成上，贤于子纠多。
至今称让帝，当日唤宁哥。
惜奴娇·画扇高秋
元好问（金朝）

画扇高秋，恨尘暗秦王女。涉东城、春烟绿树。燕子来时应解说，征鞍处。记取。未忘得、兰膏香聚。枕上新声，断肠是江南句。更行云无心也住。未了情缘，算惟有、相将云。□去。枉轻负、梨花暮雨。
秋景 卿月升仙掌
刘辰翁（宋代）

卿在郎星上，瑶台第一层。已如金掌迥，又得月华升。

近与公相似，清如贵未曾。铜仙千尺表，玉指一轮冰。

天下名公子，秋风老茂陵。衰兰千里道，垂泪记觚棱。
寿邹都大
吴泳（宋代）

大仪斡四运，环转当初阳。
天根起自复，气踵生以黄。
卓然五阴中，标示君子祥。
芳芸岂不馥，硕果终自香。
有开南国彦，气禀惟纯刚。
况逢子之半，弧矢射四方。
浩然祖邹人，清介如道乡。
源流义理熟，滋养苗脉长。
自登蜀道来，玉节明於霜。
潢池有佩犊，紫逻无羝羊。
星回参井间，草木烂以光。
种善如种禾，去恶如去稂。
只从一念中，坰野皆斯臧。
玉{左米右台}不用餐，石髓不用尝。
台背而儿齿，好德自尔康。
笑渠役役者，日景以线量。
恭挽宁宗皇帝 其一
魏了翁（宋代）

内禅踰三甲，中兴会百年。归疆才汶上，勒石未燕然。

忽怅龙髯堕，旋瞻燕翼传。遗民满关洛，南望涕萦涟。
题杨如晦二画·蜀道图
晁说之（宋代）

山钩树白何年岁，流瀑可听下无地。
行人愁绝却无愁，始信宜歌蜀道易。